Varul ja Sillaste võitsid Pajulahtis paarismängus
Möödunud nädalal Pajulahtis toimunud kuni 14aastaste Tennis Europe 3-kategooria turniiril esinesid Eesti noored eriti edukalt paarismängus, kus Andreas Sillaste koos Oliver Byskataga ja Liisa Varul (pildil) koos Stella Remanderiga teenisid võidukarikad.
Üksikmängus oli samuti edukaim Andreas Sillaste, kes jõudis poolfinaali. Kindlate võitudega veerandfinaali jõudnud Sillaste pidas veerandfinaalis pingelise lahingu neljanda paigutusega leeduka Dominykas Stonkuse vastu ja võitis kolmesetilise kohtumise 4/6, 6/3, 6/3. Ka poolfinaalis sai ta esimese paigutusega leeduka Edas Butvilase vastu esimeses setis võidu, kuid pidi siiski 6/1, 3/6, 3/6 kaotusega leppima. Turniiri võitis soomlane Oliver Byskata, kes on Sillaste paarismängupaertner.
Hea turniiri tegi ka Villem Aadamsoo, kes pääses põhitabelisse kvalifikatsioonist ja sai avaringis jagu venelasest Semen Kinnerist 6/3, 5/7, 6/3, kuid kaotas seejärel napilt soomlasele Leo Stenlundile 7/5, 1/6, 6/7(3).
Paarismängus alistasid Sillaste / Byskata veerandfinaalis USA-Itaalia paari Walker Allen / Mattia Salvatore 6/2, 6/4, poolfinaalis esimese paigutusega Leedu paari Butvilas / Stonkus 6/4, 7/5 ja finaalis teise paigutusega Leedu paari German Dumshe / Tauras Mickus 6/3, 6/0.
Tüdrukute konkurentsis jõudis Liisa Varul üksikmängus veerandfinaali, kus pidi tunnistama hilisema võitja Lidiia Rasskovskaia 3/6, 6/2, 6/1 paremust. Varul oli ainuke, kes heas hoos olnud venelanna vastu seti võitis. Avaringides alistas Varul venelannad Taisiia Beliaeva 6/3, 6/3 ja Erika Bosaia 7/5, 7/6(5).
Paarismängus oli Varuli paariliseks soomlanna Stella Remander. Avaringides võitsid nad ülikindlalt Soome paari Serena Hatakka / Catarina Ranta 6/0, 6/1 ja Venemaa paari Daria Artemyeva / Khristina Feliksova 6/0, 6/0. Poolfinaalis oli teisel pool võrku eestlanna Andrea Roots ja venelanna Valeriia Krokhotina ning Varul / Remander sammusid finaali tulemusega 7/5, 6/3. Finaalis Venemaa paari Diana Lemanova / Anastasia Sereda vastu läks võidu vormistamiseks vaja kolme setti 6/2, 2/6, 10/6.